Santa Cecília ajorna el concert en honor a la seua patrona fins al pròxim 28 de novembre
A causa del retard en les obres de remodelació de la Casa de Cultura, el Centre Musical Instructiu Santa Cecília ha posposat el concert en honor a la seua patrona fins al pòxim diumenge 28 de novembre. També s'ajorna fins eixa data la presentació de la Musa de la Música i l'entrega d'instruments als nous músics.
El Centre Musical Instructiu (CMI) Santa Cecília de Puçol tenia programat celebrar este diumenge 21 de novembre el seu concert en honor a Santa Cecília en el saló d'actes de la Casa de Cultura. No obstant, a causa del retard en les obres de remodelació de la cúpula d'entrada al saló d'actes, els músics de Puçol no han tingut més remei que ajornar el concert fins al diumenge 28 de novembre.
José Sancho, president del CMI Santa Cecília, explica que “a més de posposar el concert també hem ajornat la presentació de la Musa de la Música i l'entrega dels instruments als nous membres de la banda”.
Afortunadament, els actes inaugurals de les festes en honor a Santa Cecília sí que s'han pogut realitzar sense cap tipus d'incidència. El dissabte 13 de novembre per la vesprada, els músics de Puçol arreplegaven la imatge de la seua patrona, a la seua Musa, Alba Martínez Gallego, i als seus nous integrants (Anna Serra, Javier Devís i Sonia Pérez) per a celebrar posteriorment la missa en honor a Santa Cecília i als músics difunts. A continuació, en l'Espai Social La Barraca de Puçol, tots els membres del CMI Santa Cecília van disfrutar d'un entranyable sopar d'aixellet per cortesia de la Musa de la Música 2010-2011 i dels tres nous músics del CMI Santa Cecília.
Sancho espera que “puguem celebrar la resta d'actes en honor a la patrona de la música sense més incidències”. Siga esta setmana o la que ve, tots els amants de la bona música tenen una cita amb el concert del CMI Santa Cecília, on podrem escoltar per primera vegada el fagot de Javier Devís, el clarinet de Sonia Pérez i la trompa d'Anna Serra.